Papersnake/gushiwen huggingface dataset:
临江仙 雨窗有怀朗秋夫人
李文荪（清代）

寻遍梦儿嫌漏短，打窗风雨惊眠。罗衾做就嫩凉天，挑灯频起坐，瘦影自生怜。

心事争同蕉叶战，个中滋味谁传。相思欲写衍波笺，殷勤劳去雁，寄向海云边。
冬日牡丹五绝句 其三
刘才邵（宋代）

谁谓冰霜惨刻辰，暗中和气自生春。花神显现东君意，说似何劳解语人。
杂曲歌辞。春游曲三首
张仲素（唐代）

烟柳飞轻絮，风榆落小钱。濛濛百花里，罗绮竞秋千。

骋望登香阁，争高下砌台。林间踏青去，席上意钱来。

行乐三春节，林花百和香。当年重意气，先占斗鸡场。
觉溪八景 其四 潘溪夜月
徐经孙（宋代）

溪月濯银盘，溪桥卧脩軏。沙净碧波寒，分明见蟾阙。
如梦令
胡斗南（宋代）

小院依然空洞。天井分明如瓮。醉后辨难清，到是黄莺丹凤。

如梦。如梦。花影月移风弄。
踏莎行·月挂琼钩
元好问（金朝）

月挂琼钩，日添乡线。绮花翻良重重卷。风口环佩晓珊珊，画堂重鼓催开宴。翠缕香凝，玉膏酒滟。仙翁莫诉玻璃满。凤衔丹诏下云霓，千秋
元正
王柏（宋代）

吟诗犹是少年情，要复当初赤子心。
心出入时何以御，手持一卷敬斋箴。
宋正纪挽词二首
郭印（宋代）

姻好通来十八春，酒杯诗卷最相亲。
休心失约寻真侣，转首谁知作古人。
庵畔松篁长泣雨，室中书史暗凝尘。
我尝一访经行处，白日萧条倍怆神。
丹凤吟 其九 赠姜石帚
吴文英（宋代）

馀香才润鸾绡汗，秋风夜来先起。雾锁林深，蓝浮野阔，一笛渔起鸥外。

红尘万里。就中决银河，冷涵空翠。岸觜沙平，水杨阴下晚初舣。

桃溪人住最久，浪吟谁得到，兰蕙疏绮。砚色寒云，签声乱叶，蕲竹纱纹如水。

笙歌醉里。步明月丁东，静传环佩。更展芳塘，种花招燕子。
和冯眉州九日无酒韵
陈元晋（宋代）

蜀日噎噎风凄凄，有美人兮愁楚羁。
白衣不来负佳节，士穷使我增嘘欷。
锦鞯屡踏帮关月，宝刀尚染健儿血。
寻思往玩浮云飘，目送孤鸿互明灭。
醉乡广大无何有，无事唯当学犀首。
不应来吊独归魂，却嫌间却持螯手。
吾侪臭味草木同，但须多植寒花丛。
遇花开时即重九，天岂教人樽屡空。
一枝春 忆兰曲为汪西林赋
蒋春霖（清代）

梦远潇湘，雨丝寒、半折帘波垂晓。芳晨换了。画里媚香人杳。

疏苔院宇，记同说、味秋怀抱。经几度、风剪冰锄，怨入玉琴凄调。

纹纱素蟾低照。奈姮娥更妒，同心花好。飘零瘦影，暗指鬓边春老。

蘅皋步冷，怕难唤、倩魂飞到。空自倚、滴露閒阶，醉吟恨稿。
戊申岁六月中遇火
陶渊明（魏晋）

草庐寄穷巷，甘以辞华轩。
正夏长风急，林室顿烧燔。
一宅无遗宇，舫舟荫门前。
迢迢新秋夕，亭亭月将圆。
果菜始复生，惊鸟尚未还。
中宵伫遥念，一盼周九天。
总发抱孤介，奄出四十年。
形迹凭化往，灵府长独闲。
贞刚自有质，玉石乃非坚。
仰想东户时，余粮宿中田。
鼓腹无所思；朝起暮归眠。
既已不遇兹，且遂灌我园。
送陈几叟南归
杨时（宋代）

几年梦想到亲闱，身逐行云万里飞。
苕水未殊沂上乐，春风无负舞雩归。
冲卿席上得作字
王安石（宋代）

咨予乏时才，始愿乃丘壑。
强走十五年，朱颜已非昨。
低回大梁十，屡叹风沙恶。
所欣同舍郎，诱我文义博。
古声无慆淫，真味有淡泊。
追攀风月久，貌简非心略。
君思忽推徙，所望颇乖错。
尚怜得经过，未比参辰各。
留连惜余景，从子至日落。
明灯照亲友，环坐倾杯杓。
别离宽後悲，笑语尽今乐。
论诗知不如，兴至亦同作。
句
王钦若（宋代）

石城松柏锁烟霞。
舟过城门村，清晓雨止日出五首
杨万里（宋代）

蒙松睡起揽诗编，信手翻来诵数篇。
忽有篙声仍绝叫，隔篷知是上滩船。
薄帷鉴明月诗
张正见（南北朝）

长河上桂月，澄彩照高楼。分帘疑碎璧，隔幔似垂钩。

窗外光恒满，惧中影暂流。岂及西园夜，长随飞盖游。
哭广信谢公
谢翱（宋代）

自尔逃名姓，终丧哭水滨。海僧疑见貌，山鬼旧为邻。

客死留衣物，囊空出告身。他年越乡值，卖卜有斯人。
李和廷老家会饮
梅尧臣（宋代）

四序岂常停，寒革春寖和。
始爱衣裘轻，相与车马过。
车马不畏远，风埃不畏多。
到门门有槐，槐上时鸟歌。
时鸟歌犹涩，主人当谓何。
南开石榴轩，中置饮酒蠃。
食桉施黄金，馔炙厌白鹅。
汉糟槎头美，吴羹成咄呵。
既醉或放言，抉庄引骀它。
纵论或好辨，排墨同孟轲。
日将将薄虞渊，执策交相摩。
欲去举大白，酌我苦大苛。
早发建安寺过大擽
杨万里（宋代）

睡美那能动，朝凉强作行。
吾方犯星起，人已趁虚声。
近路还如许，长途作麽生。
两亲今正老，三釜又须营。
红梅纸帐
徐庸（明代）

葳蕤帐躲剡溪藤，谁道梅花冷似冰。梦入罗浮最深处，一团春色煖霞蒸。
南斋二首
宋祁（宋代）

曩宦缘三釜，今归分一丘。
杯棬非柳性，涂尾是龟谋。
薪意矜来仕，瓜名托故侯。
恍然桑下计，蚕妾讵相尤。
送汪庄仲赴江东仓幕强仲荆门签判
楼钥（宋代）

蚤岁过秋浦，贪程不入关。
君今参俭幕，时得上齐山。
肤使资关决，贤侯伴宴閒。
好音频寄我，赖此一开颜。
游天宫寺上方瑜道人出漫题
洪朋（宋代）

摄衣禅界中，高步上方外。乾坤更空阔，川岳谢埃块。

行人杖屦底，地与烟霞会。道人游四衢，行止各无碍。

竹日弄清影，松风听寒籁。心将万化冥，始觉斯游最。
次范硕夫题景福僧开窗韵
朱熹（宋代）

昨日土墙当面立，今朝竹牖向阳开。此心若道无通塞，明暗何缘有去来。
重阳前三日作
路德（清代）

秋深寒浅未闻霜，篱菊无花野菊黄。对酒便须拌一醉，登高何必待重阳。

新来僮仆呼先到，久别宾朋姓亦忘。诗境自知多坦率，题糕安敢笑刘郎。
思贤堂怀薛令
刘子翚（宋代）

创始人何在，空堂草棘侵。
冲门狐窜急，穴柱蠹藏深。
羽化王乔舄，尘昏子贱琴。
独嗟民困甚，谁继昔贤心。
泉南花木
赵令衿（宋代）

偶然游宦刺桐城，两见南薰荔子生。
欲别北楼还小立，留题云榭云无情。
祗答延州安抚吴宣徽
宋祁（宋代）

共看仙山玉树秋，从簪朝笏记同游。
调元遂庆登三府，抱帙惟堪读九丘。
重印垂腰荣拥节，征鞍摩体忝为州。
如何却舐投残笔，敢与阳春接唱酬。
题李上谟壁
李商隐（唐代）

旧著思玄赋，新编杂拟诗。江庭犹近别，山舍得幽期。

嫩割周颙韭，肥烹鲍照葵。饱闻南烛酒，仍及拨醅时。
渔家傲 其六 十二月山家词，和钱舍人葆酚、董孝廉苍水
唐芑（清代）

蝉咽新声天暑酷。北窗一枕忘三伏。隔院高槐环舍竹。

花香簇。池蓬雨过如新沐。

借得离骚随意读。头科足跣惟吾独。愿得床头酒盈斛。

人间禄。蒸梨晚食何须肉？
夜宴
左国玑（明代）

素月出昊天，杨花射云外。赵女并承恩，双双扫眉黛。

两颊如花红，笑语入汉宫。台高七宝丽，掌上舞回风。

绝世舞，绝世歌，君王宴乐醉颜酡。长门暗数飞萤尽，纨扇班姬怨若何。
别阮士瞻
郭钰（元代）

豆蔻春梢著小花，玉人憔悴掩琵琶。阮郎病起心情减，半榻松风自煮茶。
米元章临智永千文真草帖赞
岳珂（宋代）

永之汉，妍而婉。
芾之体，峭以健。
马牛其风，神合志通。
彼妍我峭，马神克肖。
故曰袒裼不浼，夜户不启。
善学柳下惠，莫如鲁男子，
芾其知此。
西署白云楼为云间董原汉
林大春（明代）

楼上白云满，云间是故乡。山川辨纡曲，天地睹圆方。

灾异谁能问，从游见不妨。昔人称大隐，此意一何长。
遣怀
郭祥正（宋代）

节物惊心事，抟金菊放花。潜鱼防饵钓，高雁避城笳。

南浦秋风冷，西江夕照斜。异乡消息断，林外更闻鸦。
过湖
赵蕃（宋代）

杯珓吉难同，开船得转风。
无云仗神道，人厄匪天穷。
幽居杂咏七十四首，自洪武十一年平原还家作也 其五十七
孙蕡（明代）

幽幽绿树团华盖，聒聒流泉奏玉琴。不必画堂丝与竹，自然山水有清音。
古梅
陆游（宋代）

梅花吐幽香，百卉皆可屏。
一朝见古梅，梅亦堕凡境。
重叠碧藓晕，夭矫苍蚪枝。
谁汲古涧水，养此尘外姿？
吴长裕惠诗次韵为赠
徐瑞（宋代）

此士睽违久，流年倏忽更。词章如水进，谈笑喜风生。

无以小害大，当期实胜名。传家有师法，晦木定春荣。
夜愁光阴易过学问不进记以绝句
谢复（明代）

炎天过却复秋天，容易蹉跎又一年。终日客窗愁不撩，短檠随意玩遗编。
寄余希声
薛汉（元代）

寄语中林友，相思又几朝。书虽为路阻，梦不怕山遥。

风定落花漫，雨深青草骄。人情谅难必，不似往来潮。
赠张圣言画柯山图
潘大临（宋代）

我昔骑鲸游九州，上扣天关望冕旒。
群公侍旁好颜色，将顺帝旨成刚柔。
抱持日月不自献，蒙葺尘土归家丘。
结茅竹间今休已，炎暑避舍清飙留。
屋头清溪鸣书夜，当户古木蔽马牛。
苍头卢儿从高盖，传呼不到门巷幽。
两公忘言儿袖手，驱除睡魔须茶瓯。
谁传此意到旁郡，解衣盘礴烦张侯。
张侯落笔妙天下，未坠学士之风流。
欲见柯山入画图，丹青知君百不忧。
黄公不肯直南省，一麾已具东南舟。
请君援笔待公至，画我迎公竹阴里。
月
徐夤（唐代）

碧落谁分造化权，结霜凝雪作婵娟。寒蝉若不开三穴，

狡兔何从上九天。莫见团圆明处远，须看湾曲鉴时偏。

郤诜树老尧蓂换，惆怅今年似去年。
瑞鹤仙·睹娇红细捻
紫姑（宋代）

睹娇红细捻。是西子、当日留心千叶。西都竞栽接。赏园林台榭，何妨日涉。轻罗慢褶。费多少、阳和调燮。向晓来、露浥芳苞，一点醉红潮颊。双靥。姚黄国艳，魏紫天香，倚风羞怯。云鬓试插。引动狂蜂浪蝶。况东君开宴，赏心乐事，莫惜献酬频叠。看相将，红药翻阶，尚馀侍妾。
减字木兰花·香肌清瘦
佚名（宋代）

香肌清瘦。泪湿轻红疏雨後。笑靥微开。宿雨微醺越女腮。多情靥奈。玉管休吹帘影外。薄晚池台。惆怅繁华梦里来。
再过绣川驿
陈棣（宋代）

霜林病叶日凋残，更觉平芜眼界宽。
天外碧云山共远，阶前明界水争寒。
愔愔夜气侵肌骨，戢戢诗愁入肺肝。
欲去自怜心未惬，为君满意更重看。
春浓曲
周弼（宋代）

雨膏蒸土兰芽热，粉魂淡艳凝缃缬。
柳条无力受东风，桃叶春缃弄花月。
枕函坠发昏眠重，绮帐惊寒替花恐。
屏琐虫栖化粉蛾，帘甲蜂钻抱残蛹。
麦门冬长柔堪结，桐轮辗尽棠梨雪。
门掩车箱铜较闲，瓶敲井干青丝绝。
君不见楚王酣宴，嫌怕旁人说春晚。
玉钗埋遍细腰人，章华台上苍苔满。
王观察求颂
释正觉（宋代）

廓虚深净里头看，一点至灵珠走盘。
默默通身明有眼，尘尘分应妙无瘢。
江湖浩浩月随溜，华木欣欣春入端。
变化鲲鹏是时节，便乘羊角作风抟。
微雨纳凉仍前韵
谢迁（明代）

一缕閒云偶出山，茫洋俄讶薄玄间。片时舒卷浑无迹，明日阴晴总不关。

风送晚青归树杪，月㴠凉白倒溪湾。空阶露坐饶清兴，点检诗逋漫了还。
和子瞻双石
秦观（宋代）

天镵海滨石，郁若龟毛绿。信为小仇池，气象宛然足。

连岩下空洞，鼎张彭亨腹。双峰照清涟，春眉镜中蹙。

疑经女娲鍊，或入金华牧。炉熏充云气，研滴当川渎。

尤物足移人，不必珠与玉。道旁初无异，汉将疑虎伏。

支机亦何据，但出君平卜。奇礓入华林，倾都自追逐。

我愿作陈那，令吼震山谷。一拳既在梦，二驹空所欲。

大士舍宝陀，仙人遗句曲。惟诗落人间，如传置邮速。
吴江太湖龙王殿
郑起（宋代）

吾谒龙王殿，龙王在何许。
太湖三万顷，水族龙为主。
离离明月宫，渺渺寒烟渚。
天下有旱蝗，吾亦能行雨。
次韵胡次鱼送欧阳景苏镇州教授
王庭圭（宋代）

往昔逢君最妙年，朱霞天半已轩轩。论文岂是无张说，取友何期得邴原。

谈笑坐轻千叠嶂，吹嘘谁送九重阍。不应海峤能留滞，早晚公车采至言。
嘉平旦雪
陈起（宋代）

天一孕真精，裁成六出霙。
大声闻竹折，空色助梅清。
节壮毡甘啮，兵奇鹜自惊。
男儿须事业，谩说剡舟明。
明进士北斋避暑
贯休（唐代）

相访多冲雨，由来德有邻。卷帘繁暑退，湿树一蝉新。

道在谁为主，吾衰自有因。只应江海上，还作狎鸥人。
颂古十九首 其三
释慧晖（宋代）

不是风幡不是心，衲僧徒自强锥针。岩房雨过昏烟静，卧听凉风生竹林。
猗澜池上
葛绍体（宋代）

蒲芽长短草浮沉，地傍官河带竹林。
风约萍开晓天静，蜻蜓聚立紫荷簪。
和冯员外秋日上陵
魏允中（明代）

青山一望松楸地，紫禁遥分剑佩行。
断壑有云犹捧日，高陵无树不沾霜。
遗弓欲洒千秋泪，荐食频修八月尝。
<田祀>向来多宠渥，不应西署老冯唐。
四安道中所见
牟巘五（宋代）

人向长安渡口归，长安不见但云霏。
只应白鹭曾相识，船到前头更不飞。
月夜散策县圃，有飞蝶，仍闻笛声
杨万里（宋代）

月明未许人早睡，笛声鲜与秋争清。
夜深不应有飞蝶，渠侬似欲伴人行。
放言
邵雍（宋代）

既得希夷乐，曾无宠辱惊。
泥空终日着，齐物到头争。
忽忽闲拈笔，时时自写名。
谁能苦真性，情外更生情。
鹊华桥雪后小眺
陈超（明代）

残雪积成岸，明湖冻几层。烟轻露城影，冰断出鱼罾。

枯树老逾耸，远山寒自凝。饥乌怜息羽，不复旧飞腾。
与纯臣原仲温其煮鱼羹
刘子翚（宋代）

众宾会高堂，嘉鱼脱重渊。霜鳃尚呀呷，绿藻仍牵连。

厨人起揎袖，刀机鸣铿然。断尾赪縠碎，批鳞玉花翩。

云雷蓊深釜，清香已遥传。投葱裂素丝，裁姜落金钱。

陶瓯举筠箸，更觉真味全。细纹松江鲈，缩颈槎头鳊。

吾侪但知饱，美恶无弃捐。何论调羹手，聊复试小鲜。
宿梅溪胡氏客馆观壁间题诗自警二绝 其一
朱熹（宋代）

贪生莝豆不知羞，腼面重来蹑俊游。莫向清流浣衣袂，恐君衣袂涴清流。
和介甫明妃曲
梅尧臣（宋代）

明妃命薄汉计拙，凭仗丹青死悮人。
一别汉宫空掩泪，便随胡悮向胡尘。
悮上山川难记忆，明明夜月如相识。
月下琵琶旋制声，手弹心苦谁知得。
辞家只欲奉君王，岂意蛾眉入虎狼。
男儿返覆尚不保，女子轻微何可望。
青冢犹存塞路远，长安不见旧陵荒。
答吴侍郎二首
刘克庄（宋代）

宿昔瞻依日月光，迟迟去鲁未须忙。
附炎渠自手炙热，忍冻儿宁足履霜。
谏草平生慕王魏，诗名馀事压钱郎。
可怜老病兼穷薄，推毂当朝愧郑庄。
彭泽县
陆锡熊（清代）

大江会九派，惊涛浩无边。浔阳三舍余，五日劳洄沿。

层崖出危堞，孤城枕江壖。茫茫辨洲树，稍稍开墟烟。

即景感徂岁，望古怀昔贤。水势枞阳西，山光义熙前。

我因一囊粟，乘此万里船。所求亮锱铢，忍受旁人怜。

造物养不材，饮啄良有缘。但当咏时运，便可归园田。

三复乞食诗，操瓢亦欣然。
野望
郭庆藩（清代）

幽居一何适，独步倚空林。远树喧山鹊，方塘拂水禽。

芰荷香送晚，藤蔓老成阴。云壑藏萧寺，遥闻钟磬音。
寄怀郑芝庭上舍
商廷焕（清代）

玉立仙才郑子真，王园曾与逐车尘。悬弧尚记同庚子，解剑恒思订甲寅。

竞病每联茅店雨，尖叉时煮瓮头春。西风昨夜敲檐马，坐对黄花似故人。
三和
项安世（宋代）

族望与淮俱远，时名似兰斯馨。
投老误期怀祖，作公定类东亭。
答右史于都城见卖牡丹者因忆故园之作 其二
李攀龙（明代）

长安何处买花还，玉女窗前两度攀。可惜汉宫都不管，一枝春色借人间。
物外杂题八首 其八
陆游（宋代）

过市摩双眼，惊嗟阅盛衰。朱楼倚霄汉，曾见始成时。
喜归作
张孝祥（宋代）

月地参差影，风檐取次花。酒为春主掌，贫是老生涯。

湖海扁舟去，江淮到处家。扶持两仙伯，丹鼎绚彤霞。
双头芍药 其三
徐积（宋代）

越艳吴姿总一般，娇莺之外孰相干。虽同交甫江边见，不似刘郎洞里看。

未必解争春帝宠，却应同笑月娥寒。阿谁能伴诗人醉，不惜红绡与万端。
伏闻知府秘书欲取小杜桐庐诗语，以见花名堂
范成大（宋代）

使君来暖东堂席，又见堂前花信息。
小白犹封竹外枝，微黄已点眉间色。
山城十月如春台，闻有细书天上来。
说与横斜应早计，不须更待雪花催。
训蒙绝句 山径之蹊
朱熹（宋代）

苟能用力可充微，一息昏忘功便亏。老矣方知深自警，几番茅塞径之蹊。
次花翁冬日三诗 其三
杜范（宋代）

翛然僧舍一柴扉，淡泊如君眼底稀。山泽肯为仙骨瘦，襟怀自得遁身肥。

有诗盈帙遮空橐，无酒留宾办典衣。一棹稽山风雪里，便应兴尽雪中归。
秋怀诗四首
张时彻（明代）

朝登太行坂，雪满太行山。
改辙渡黄河，天寒冰塞川。
处世多网罗，忧患坐相牵。
哲士鄙龚胜，佞臣趣董贤。
如何卑执戟，投阁空自捐。¤
观两汉吟
邵雍（宋代）

秦破河山旧战场，岂期民复见耕桑。
九千来里开封域，四百馀年号帝王。
剥丧既而遭莽卓，经营殊不念高光。
当时文物如斯盛，城复何由更有隍。
吾郡古要害地也闲居兴怀追咏古迹作诗八首 其一
何景明（明代）

西来一道是淮源，南向千峰尽楚山。风云尚拥蛟龙窟，天地曾开虎豹关。
山中
方干（唐代）

散拙亦自遂，粗将猿鸟同。
飞泉高泻月，独树迥含风。
果落盘盂上，云生箧笥中。
未甘明圣日，终作钓渔翁。
题吕节夫园亭十一首 其八 卷书阁
周紫芝（宋代）

机云佳兄弟，胸中几石渠。万事资不理，三箧补有馀。

它时策高勋，已复得异书。安用结飞楼，傍架时卷舒。
村居
安志文（清代）

寄迹画茅下，深山树绕村。清风来竹榻，明月顾柴门。

志业千秋远，书香一履存。鸟啼花落处，随意蹑云根。
和胡戢七首
晁补之（宋代）

相逢樽酒未辞深，握手盱眙十载心。
车马凄凉人夜别，出门落月与横参。
题云水奇踪卷
孙继皋（明代）

兴以名山发，游因汗漫奇。偶随流水去，时与白云期。

高士吾能传，如君世所师。肯同垂钓者，名姓使人疑。
别宁远桃生世南求学记
罗洪先（明代）

几年欲放濂溪棹，今见舂陵故里人。冉冉浦莲应自好，青青窗草几回新。

图书待尔传无极，风月于吾觉有神。此去得师应自别，酒中且赠一丸春。
送元晟
皇甫冉（唐代）

深山秋事早，君去复何如。裛露收新稼，迎寒葺旧庐。

题诗即招隐，作赋是闲居。别后空相忆，嵇康懒寄书。
晚春病起呈择之治臣
司马光（宋代）

风日正和柔，身轻喜病瘳。
懒抛残蠹简，暖脱弊貂裘。
值客开青眼，逢花忘白头。
家家好春色，何处可同游。
李伯时画马赞
李之仪（宋代）

饮不以鼻，投不以趾。虽梦亦然，理自应尔。吾师东坡，尝有是语。

天机所同，惟伯时父。东坡形容，伯时位置。曹韩少陵，俱落第二。

吾私淑诸，限隔九泉。笔头落处，几至潸然。
调张籍
韩愈（唐代）

李杜文章在，光焰万丈长。
不知群儿愚，那用故谤伤。
蚍蜉撼大群，可笑不自量！
伊我生其后，举颈遥相望。
夜梦多见之，昼思反微茫。
徒观斧凿痕，不瞩治水航。
想当施手时，巨刃磨天扬。
垠崖划崩豁，乾坤摆雷硠。
唯此两夫子，家居率荒凉。
帝欲长吟哦，故遣起且僵。
翦翎送笼中，使看百鸟翔。
平生千万篇，金薤垂琳琅。
仙官敕六丁，雷电下取将。
流落人间者，太山一毫芒。
我愿生两翅，捕逐出八荒。
精诚忽交通，百怪入我肠。
刺手拔鲸牙，举瓢酌天浆。
腾身跨汗漫，不著织女襄。
顾语地上友，经营无太忙。
乞君飞霞佩，与我高颉颃。
何处春先到
白居易（唐代）

何处春先到，桥东水北亭。冻花开未得，冷酒酌难醒。

就日移轻榻，遮风展小屏。不劳人劝醉，莺语渐丁宁。
用徐叔子韵送其过毗陵
陈傅良（宋代）

家食年年未解忙，浮沉闾里但壶觞。
偶缘他故趋吴会，可使君徒忆鲁狂。
曲水曲流王逸少，鉴湖穷约贺知章。
请於百尺楼头上，下视人间有肺肠。
王君行丈挽诗
项安世（宋代）

乐叟干将剑，锋铓凛不收。
之人独和厚，与世极沉浮。
淑气长三月，高怀自九秋。
洞门元不锁，依旧少从游。
王琴所话别
黄庚（元代）

羁怀不可述，赖有古琴知。
客舍相逄日，江枫正落时。
夕阳村店酒，秋色野桥诗。
别去吴江上，悠悠动远思。
凌翠阁 其四
韦骧（宋代）

凌翠阁，山绕如城郭。风味都侔陶令居，所惭犹被青纶缚。
咏西湖十洲 芙蓉洲
刘珵（宋代）

翠幄临流结绛囊，多情长伴菊花芳。谁怜冷落清秋后，能把柔姿独拒霜。
代书答朝中旧友
邵雍（宋代）

少日治文章，亦曾观国光。
山林虽不返，畎亩未尝忘。
麋鹿宁无志，鹓鸿自有行。
还知今日事，大故索思量。
秋声
胡仲弓（宋代）

秋本无言那有声，不然风过物飘零。
此心只在人心做，说与行人莫误听。
望江南
陈朴（宋代）

内外遍，八转始还元。地带长垂生坎户，周行胎息贯天门。太始生方存。

纯一体，黑赤气常喷。丹火发来烧内境，冷泉深处浴猴孙。神水赤龟吞。
郊行
徐元杰（宋代）

百花只被一晴催，一出郊行花尽开。
携杖奚奴趁先去，路迷青草却回来。
送韩玉汝太傅
梅尧臣（宋代）

函关见残雪，褒谷闻春禽。禽响通朱轮，马嘶入青林。

花明乱石路，云抱寒泉岑。天外汉江来，城下渔网沉。

庖供缩项鳊，坐使宫娥斟。农桑不须教，古俗自通今。
和府公多叶榴花
刘敞（宋代）

翠条红蕊映贫家，笑倚熏风拂露华。重叠火云烧落日，浅深金鼎矗丹砂。

多情强自含春恨，不语那能学馆娃。但寄一枝共醉赏，试将颜色比裙纱。
送郑京昭之云安
李群玉（唐代）

君吟高唐赋，路过巫山渚。莫令巫山下，幽梦惹云雨。

往事几千年，芬菲今尚传。空留荆王馆，岩嶂深苍然。

楚水五月浪，轻舟入蘋烟。送君扬楫去，愁绝郢城篇。
和信道以诗见邀
韦骧（宋代）

摇摇画隼过寒汀，为得新诗欲饯行。饮散十洲回首处，暝烟疏柳不胜情。
送方绚解元赴试南宫用桂林一枝荆山片玉为韵八首 其七
刘弇（宋代）

天王坐明堂，温诏飞赤县。家家鲁儒生，群星会头弁。

坐愁谷驹鲁，岂直罩鱼擅。子行殊未央，去逐淮云片。

神锋正吹毛，愿看长鲸剸。
贻曦上人
方干（唐代）

四十年来多少人，一分零落九成尘。

与师犹得重相见，亦是枯株勉强春。
送张朴翁归盩厔
文同（宋代）

一觉落天梦，遂吟招隐诗。
携家异乡去，变服散人为。
郿坞云开后，圭峰月上时。
清秋此高兴，琴酒问同谁。
赋得山意冲寒欲放梅
李孙宸（明代）

久向严寒忆旧芳，空林摇落几经霜。枝疑斗雪将春早，山为迎阳著意忙。

结实未论调国鼎，含情先遣报东皇。上林次第阳春色，白雪谁应儗和章。
和正月二日游碑堂寺二首 其一
吕陶（宋代）

农事初兴欲及时，东城风物又春熙。出郊开燕始今日，迎马献花才几枝。

万室游人方杂遝，三竿煦景渐舒迟。乖崖真得绥怀术，八十年间俗不知。
寄僧知乾
裴说（唐代）

貌高清入骨，帝里旧临坛。出语经相似，行心佛证安。
贻张蠙一本题下有同年二字
黄滔（唐代）

梦思非一日，携手却凄凉。
诗见江南雹，游经塞北霜。
驱车先五漏，把菊后重阳。
惆怅天边桂，谁教岁岁香。
乡人或病予诗多道蜀中遨乐之盛适春日游镜湖
陆游（宋代）

舫子窗扉面面开，金壼桃杏间尊罍。
东风忽送笙歌近，一片楼台泛水来。
雪中对酒效昌黎体
敖陶孙（宋代）

雪乃雨之死，雨乃雪之生。
譬彼潮与水，同出而异情。
洑流或乱潮，冻雨或间雪。
达人於此时，着眼试分别，
等是天一生，而有生杀存。
所以古圣贤，谆谆畏乡原。
尹世立贻诗索余拙书倚韵有答 其二
李之世（明代）

钟肥王瘦费平章，腕鬼心花枉自忙。欲讶溪藤信手抹，君家酱醅尽堪藏。
题灵山寺
张乔（唐代）

树凉清岛寺，虚阁敞禅扉。
四面闲云入，中流独鸟归。
湖平幽径近，船泊夜灯微。
一宿秋风里，烟波隔捣衣。
奉使契丹二十八首 其二
苏辙（宋代）

高屋宽箱虎豹裀，相逢燕市不相亲。忽闻中有京华语，惊喜开帘笑杀人。
赠徐合川南归
胡所思（明代）

忆昔西城少小时，相看发发渐成丝。荒村览胜曾联榻，上国观光喜共驰。

乡绪几随流水去，别情都付酒杯知。临歧未得同归棹，把袂殷勤一赋诗。
夏景 莲房坠粉红
刘辰翁（宋代）

莲欲成房去，三三两两空。摘来中有子，坠处粉尤红。

已镂冰为藕，谁将翠作蓬。半妆摇越棹，一水腻秦宫。

濯濯含秋露，亭亭立晓风。么荷因见忆，憔悴感青铜。
谭子池
郭周藩（唐代）

澄水一百步，世名谭子池。余诘陵阳叟，此池当因谁。

父老谓余说，本郡谭叔皮。开元末年中，生子字阿宜。

坠地便能语，九岁多须眉。不饮亦不食，未尝言渴饥。

十五锐行走，快马不能追。二十入山林，一去无还期。

父母忆念深，乡闾为立祠。大历元年春，此儿忽来归。

头冠簪凤凰，身著霞裳衣。普遍拯疲俗，丁宁告亲知。

余为神仙官，下界不可祈。恐为妖魅假，不如早平夷。

此有黄金藏，镇在兹庙基。发掘散生聚，可以救贫羸。

金出继灵泉，湛若清琉璃。泓澄表符瑞，水旱无竭时。

言讫辞冲虚，杳霭上玄微。凡情留不得，攀望众号悲。

寻禀神仙诫，彻庙劚开窥。果获无穷宝，均融沾因危。

巨源出岭顶，喷涌世间稀。异境流千古，终年福四维。
汾阴十首 其九 后土庙降神用《靖安》。
郊庙朝会歌辞（宋代）

博厚流形，秉阴成德。柔顺利正，直方维则。明祇格思，素汾之侧。

祗载吉蠲，宸心翼翼。
故夫人陈氏挽章四首 其三
陆文圭（元代）

忆昨升堂拜，通家指旧盟。为言儿有立，多赖友相成。

喜檄方形色，哀铭忽怆情。生刍一掬泪，端为玉人倾。
水调歌头 米襄阳书多景楼诗册，次陆放翁韵
吴湖帆（清代）

铁瓮城边路，镫火望扬州。大江襟带多景，尽揽起琼楼。

四顾湖山如画，三国英雄安在，杯酒笑曹刘。一枕华胥梦，尘土即貔貅。

襄阳笔，剑川跋，几经秋。龙蛇飞舞，掀动墨海六鳌愁。

丞相东窗余事，良将干城重寄，奇物共争收。待访宝章录，千载足风流。
赠王至道
刘才邵（宋代）

乾坤萍宅水，日月蚁旋磨。百年能几何，经眼飞隼过。

志士多苦能，共惜分阴趖。功名上竹帛，千百中几个。

岂堪怀宴坐，偪仄就庸懦。王郎荆楚秀，俊气倾四坐。

屹如饱霜鹰，远意不受挫。公家老先生，才高胆力大。

生平持正论，终不惩寡和。延留住江阁，屡见月镜破。

不将恩夺义，朝夕勤磨磋。已见器识全，致远谁能奈。

正如舟楫具，风便即转柂。要当度帆力，势紧须少挆。

行收利涉功，举酒辄先贺。
天师栗
文同（宋代）

天师携此种，至自上饶远。
当时十七树，高干倚孤巘。
苍蓬蒺藜大，紫壳槟榔软。
蜀部名果中，推之为上选。
献岁立春光风具美泛舟玄圃各赋六韵诗
陈叔宝（南北朝）

寒轻条已翠，春初未转禽。野雪明岩曲，山花照迥林。

苔色随水溜，树影带风沈。沙长见水落，歌遥觉浦深。

馀辉斜四户，流风飏八音。既此留连席，道欣放旷心。
秋怀十首
张耒（宋代）

秋风从西来，百草随委弃。
如何中庭花，粲粲濯朝霁。
虽怀迟暮感，独秀亦云异。
炎凉各一时，岂必桃李贵。
迟功有暮祉，锐进或先退。
由来一气耳，琐屑何足计。
次韵薛奉常以诗送瑞荷花并图而花与图俱不至 其一
许及之（宋代）

并目莲房并根藕，流传乐府已稀奇。平分叶叶红兼白，绝忆公家瑞绿漪。
秋夜怀程序伯茂才赋此奉寄并索画 其一
潘曾莹（清代）

竹翠捎窗露气清，鸥波一片照人明。听风听水寻常事，要向秋堂画月声。
春景 燕子家家入
刘辰翁（宋代）

燕子来何晚，城春换物华。逢人能语语，随意入家家。

故宇何堪能，朱帘可得遮。王门深巷悄，谢墅夕阳斜。

是处随芳草，无情似柳花。兴亡真阅遍，尽是主人差。
丁丑秋八月随鉴亭家兄监修尊经阁有感二首 其二
安昶（清代）

往来庠序思悠悠，世德清芬孰与俦。乡校几筵垂百祀，名山俎与永千秋。

东林兴废悲殊劫，南国风骚续古愁。幸有耳孙绳祖武，相期当道骋骅骝。
念奴娇
卫宗武（宋代）

露华凝聚，夜更长、寒压一床衾重。局缩龟藏灯幌悄，明灭银釭欲冻。鼻观流珠，肌纹浮粟，敧枕难成梦。明蟾交映，一窗清影梅弄。
晓见黄陨丹空，但琼华点缀，万梢森耸。橘柚香来分好景，书後尽堪题送。青女呈工，玉妃传信，渐六霙飞动。瑞花盈尽，看看叠嶂银涌。
晚泊会亭
贺铸（宋代）

后日符离复舍舟，马蹄尘土入徐州。祇应明月曾相识，伴我时登燕子楼。
雨中花令·百尺清泉声陆续
王观（宋代）

百尺清泉声陆续。映潇洒、碧梧翠竹。

面千步回廊，重重帘幕，小翠欹寒玉。

试展鲛绡看画轴。见一片、潇湘凝绿。

待玉漏穿花，银河垂地，月上栏干曲。
官舍梦归南湖
张镃（宋代）

林野相望不隔关，梦魂径到岂为难。
恍如天上飞升客，忘却人间走俗官。
岸桂直通笼鹤槛。水葓斜倚钓鱼竿。
觉来不忍轻开眼，窗外芭蕉战晓寒。
寄和叔 其二
李正民（宋代）

阮公痛哭到途穷，碧海相望西与东。流落真同土木偶，奔驰方类马牛风。

乌衣旧会嗟难继，黄耳家书杳不通。桂树连蜷猿啸苦，王孙何久滞山中。
梅花坞坐月
翁照（清代）

静坐月明中，孤吟破清冷。隔溪老鹤来，踏碎梅花影。
南都思杜祁公
蔡襄（宋代）

祁公清德老，在昔相先帝。
青云吐论高，白璧持身锐。
待俗无町吐，取人兼揭厉。
甘贫安车后，直道洪钧际。
每闻天下士，行业若材艺。
未见比调饥，况乃挹襟袂。
早尝登公门，顾睐叨末契。
谓有金石姿，良工心磨砺。
仰瞻通德衢，独立耆英第。
评书草圣优，煮荈云腴细。
遗墨秘巾箧，感激君子惠。
悲风吹白杨，佳城兹久闭。
声名与濉浼，东流无已岁。
述怀
任伯雨（宋代）

元符庚辰岁，孟冬十二日。任子丞大宗，碌碌奉朝籍。

圣主访落初，听言劳日昃。谏路员有阙，求人恐不及。

谁谓方遴选，邂逅首疏逖。诏旨忽中授，闻命旦夕惕。

不是忧不合，爱君忧失职。既忧亦复喜，不是贪禄秩。

平生慕古人，素愿或可毕。精神倍疏瀹，激昂登文石。

青云开九天，清光亲咫尺。每见情益交，肝胆尽剖析。

敬承丁宁训，重许以忠直。自喜千载遇，奋身遑他恤。

志欲收主威，力先排巨室。切齿愤钦永，刻意望夔稷。

不数千羊皮，岂让一狐腋。勤勤履霜戒，不复虑不密。

问夜欲自劳，百疏意何益。哀哉爱君心，不能当众嫉。

投湘为独醒，得罪因怀璧。尚赖天德广，阅岁已再谪。

仇人意未厌，穷荒必投斥。转海仅万里，艰危备经历。

有时遭飓风，天地如抹漆。雪浪山崩颓，轰豗飞霹雳。

扁舟甚桔槔，俯仰颠倒立。双樯捲欲折，绳断水蘸席。

鲸鳄口垂涎，喷咤烟雨集。万怪竞周章，腥臊助嘘吸。

平生仗忠信，安敢保瞬息。寅缘脱鱼腹，岛屿稍登陟。

天气郁欲流，土色焦成赤。草木蒸氛雾，亭午日未出。

荒径少人行，窸窣走虺蜴。居民傍溪浒，横崖户百十。

矮屋尽棚栏，臭秽如圈枥。家家啖菜粥，杂米无十一。

小鱼与细虾，相尚珍鼎食。鸟言纷嘲哳，卉服坌蒙羃。

颜色尽黄肿，太半抱瘴疾。其风贪以淫，其俗拙以僻。

殆非人间世，宜尔太荒阒。我生本匹夫，赋性自真率。

雅有江海志，仕宦特牵迫。一日偶遭际，用舍何敢必。

但思忠邪分，于国系休戚。周嫠不恤纬，我意何穷极。

漆女倚门啸，我情第堙郁。呜呼谋身者，所宜念阴骘。
渡江
刘昭（宋代）

大江注东溟，十月风涛庄。
舟人造养生，夺臂术奔浪。
睠言君勿惊，世路方难行。
若言世路阴，此水真安平。
无尽见和复次其韵五首 其三
释德洪（宋代）

一丘一壑思迢迢，莫把山林较市朝。江上相逢两无语，夕阳衰草暮萧萧。
颂古七首 其五 透网金鳞以何为食。
释克勤（宋代）

百草头出没，三界外遨游。从布漫天网，虚下钩鳌钩。

摇鳞振鬣撼乾坤，兀目昂头洪浪喷。棒雨点，喝雷奔，肯将争战定功勋。
谢人惠陈家紫
吕本中（宋代）

烦君惠我陈家紫，万里漂流合得尝。莫道闻名不相识，旧随笾实到吾乡。
十四夜侍家慈楼上玩月
欧大任（明代）

去年待月雨青楼，忆母离居海上洲。今年待月宝翰楼，奉母闲登楼上游。

四方无云海生色，镜光将满升东璧。长河韬映列宿微，昨夜那能似今夕。

有酒有脯，儿女罗陈。母子兄弟，岂伊异人。满酌千岁卮，寿我北堂母。

弟能吹笙兄击鼓，如何不饮歌且舞。君不见天上十二楼五城，黄金宫阙白玉京。

婆娑桂树植其侧，中有仙人岁长生。长生兮久视，寿母兮孙子。

天伦乐事乐何如，曲肱之外浮云耳。
住静 其五
释大香（明代）

篱空从云补，阶珊趁水过。问年犹未甚，记旧已无多。

发长慵于剃，鞋穿喜更拖。朝来风日好，曝背向阳阿。
冬狩
李世民（唐代）

烈烈寒风起，惨惨飞云浮。霜浓凝广隰，冰厚结清流。

金鞍移上苑，玉勒骋平畴。旌旗四望合，罝罗一面求。

楚踣争兕殪，秦亡角鹿愁。兽忙投密树，鸿惊起砾洲。

骑敛原尘静，戈回岭日收。心非洛汭逸，意在渭滨游。

禽荒非所乐，抚辔更招忧。
送陈朋元赴溧阳
范成大（宋代）

九畹滋兰静自芳，啁啾谁复认孤凰。
风流岁晚嫌杯酒，文字功深得鬓霜。
敛板君犹能俛仰，倚楼吾敢计行藏。
船开便作江南客，天色无情更鴈行。
延平郡王庙
周长庚（清代）

草鸡飞渡海涛寒，十万牙旗尺土难。绝岛天开明日月，泰西人避汉衣冠。

鲲身东控楼船壮，龙种南来血泪残。遥望滇池灰劫烬，孱王正朔黯重澜。
鸳鸯
李商隐（唐代）

雌去雄飞万里天，云罗满眼泪潸然。

不须长结风波愿，锁向金笼始两全。
荆公祠
曾极（宋代）

霜筠雪竹古精蓝，投老归与志自甘。
一食万钱终忍垢，鱼羹饭美忆江南。
次韵王信州三首
邓肃（宋代）

风波未暇怨浮萍，多谢朋来慰此情。
君似张凭真理窟，我惭侯喜得诗声。
酒杯莫向吾徒浅，句法当令叔世惊。
又恐诸公连茹去，堂堂王室要扶倾。
论项
贾似道（宋代）

项似蜻蜓样，毛丁又起班。
更兼形色正，打遍世无双。
笔答
赵蕃（宋代）

拔毛知不免，受缚叹何穷。
屡沐虽蒙赐，披心每尽忠。
愤然成臆对，老矣实头童。
醉素今安在，归真托此公。
忆秦娥·秋寂寞
孙道绚（宋代）

秋寂寞。秋风夜雨伤离索。伤离索。
老怀无奈，泪珠零落。
故人一去无期约。尺书忽寄西飞鹤。
西飞鹤。故人何在，水村山郭。
元旦次日
李如一（明代）

雪片横飞日影随，阴晴错出使人疑。村中贲节纷纭过，门外酬劳步履崎。

吟友既亡无伴侣，眇躬默坐悔迁移。书生夙习难抛弃，字得窗光便叫奇。
次韵仲车为元达置酒四韵
黄庭坚（宋代）

射阳三万家，莫贵徐公门。
谁能拜床前，况乃共酒尊。
惟此酒中趣，难为醒者论。
盗卧月皎皎，鸡鸣雨昏昏。
啸歌
林大钦（明代）

青山谁与语，白云空婆娑。壮心徒激烈，岁暮将若何。

三杯起高咏，一啸净秋波。纵横何足道，意气郁嵯峨。
访宋虞允文三宿处
清恒（清代）

天下势若常山蛇，赵家已失中原脊。北人大举向南侵，一旦雄兵临采石。

岂知江上有儒生，提师一战功便成。南人已胜北人北，三军只听波涛声。

西风猎猎吹玄纛，归傍卢龙山下宿。至今石上见题名，雨洗莓苔痕自绿。
清凉广惠禅寺二首
马之纯（宋代）

旧时月过女墙头，风雨摧颓废不修。
地老天荒无处问，松声滩不替人愁。
祥刑使者来何暮，吊古诗篇清更幽。
收拾江山入怀袖，却归讲席进鸿畴。
恩藏主送古梅求诗
曾巩（宋代）

折得前村雪里枝，殷勤来聘老夫诗。
请公静看横斜影，便是当年一字师。
醉歌
陆游（宋代）

我饮江楼上，阑干四面空；手把白玉船，身游水精宫。
方我吸酒时，江山入胸中，肺肝生崔嵬，吐出为长虹，欲吐辄复吞，颇畏惊儿童。
乾坤大如许，无处著此翁。
何当呼青鸾，更驾万里风。
寄平阳净名润老
耶律楚材（元代）

驿骑新从平水回，知公无恙笑颜开。出门不剪闲庭草，退步从生古殿苔。

玉锁何须絟彩凤，金钩毋得钓黄鲐。夜深织就无纹锦，但有人来寄个来。
游麻姑万松庵
贡师泰（元代）

积雨变秋思，清游惬道心。过桥分履迹，问寺逐钟音。

红堕鸟争果，绿深鱼占阴。何当脱尘鞅，重此契幽寻。
醉花阴 席上
曹溶（明代）

绣幄笼寒穿小径，帘外微风定。劝酒碧笙娇，玉漏将残，如梦如春令。

青衫江上凭谁赠，艳曲连宵听。久已割柔肠，翠影侵人，添却当年病。
濑水美仲琰也史仲琰能绍先志故美之
王绂（明代）

瞻彼濑水，其流汤汤。有美君子，筑室于傍。厥心孔臧，受天之祥。

瞻彼濑水，汤汤其流。有美君子，筑堂于丘。厥德允修，受天之休。

有泽可渔，有丘可锄。我堂我居，先人之庐。我乐我志，先人之书。

惟尔先哲，积善有基。一于为善，而无自欺。爰及后昆，及庆之馀。

后昆振振，德钟于门。继尔先志，此心常存。勖哉敬哉，薄俗斯敦。
念奴娇
佚名（宋代）

阳春歌阙，正玉梅翻雪，江涛如海。秀孕东阳山水，果诞黑头元宰。早蹋天扉，洪钧独运，嘉会符千戴。衔杯乐圣，不妨机务聊解。
且恁笑弄云泉，太平勋业，说与苍生须在。闻道槐庭虚位久，天意端如有待。衮绣来时，渔蓑脱取，留我他年晒。良辰一笑，醉乡天地宽大。
题画竹
戴熙（清代）

雨后龙孙长，风前凤尾摇。
心虚根柢固，指日定干霄。
三城侍郎寄示留题延庆寺二韵诗二章顷岁予肄
陈尧佐（宋代）

清济园林接寺隅，水昏烟暝自成图。
当年棣鄂三冬学，今日鴒原万里途。
道契风云多感激，人非丰沛欠訏谟。
闻君又枉行春骑，应笑溪边旧截蒲。
蛟桥怀古
储龙光（清代）

万里秋空晚，归鸦念旧林。山连睥睨动，风逼戍楼阴。

碧血埋何处，浮云淡至今。惟余宝刀气，幻作水龙吟。
金陵僦舟渡江至仪真登陆 其四
汪梦斗（宋代）

舟人忽惊问，春事已平分。江水浸钩月，晴空横疋云。
即席送许制之曹南省兄
王禹偁（宋代）

梅烂荷圆六月天，归帆高背虎丘烟。
到时自是成行雁，别处休听满树蝉。
卖剑为赊吴市酒，携家犹借洞庭船。
待看春榜来江外，名占蓬莱第几仙。
铁源赵典闱见访奉赠一律同入花田携二章见赠用予原韵即于花田叠詶其意 其二
释今无（明代）

新诗浮海尽先传，万里皇华已极天。入寺冷心窥石井，采风蛮语杂秋田。

衣轻宝地嚣尘远，手绾明珰上国还。更询同游方学士，可探还有正中偏。
偈颂五十一首 其二十三
释大观（宋代）

宽廓非外，寂寥非内。拽转虚空，须弥粉碎。土宿颔下髭须长，波斯眼深鼻孔大。
荅故人
白居易（唐代）

故人对酒叹，叹我在天涯。见我昔荣遇，念我今蹉跎。

问我为司马，官意复如何。荅云且勿叹，听我为君歌。

我本蓬荜人，鄙贱剧泥沙。读书未百卷，信口嘲风花。

自从筮仕来，六命三登科。顾惭虚劣姿，所得亦已多。

散员足庇身，薄俸可资家。省分辄自愧，岂为不遇耶。

烦君对杯酒，为我一咨蹉。
桃源忆故人·故人别后闲吟罢
丘处机（宋代）

故人别后闲吟罢。寂寞云溪潇洒。百尺孤松影下。独弄周天卦。清风皓月虽无价。妙手奇工难画。欲向世间夸诧。谁是分真假。
羡僧
薛莹（两汉）

处世曾无著，生前事尽非。一瓶兼一衲，南北去如归。
寄学芝山正叔寄诗有想叹之意次元韵
彭汝砺（宋代）

想望独登城上台，重云不见首勤回。久分笑语心几塞，忽得诗书眼为开。

草褐岸巾随鹿豕，佳山野水外尘埃。公名方与风霆远，未可窥余寂寞来。
原注香扇坠见《板桥杂记》鬲溪梅令 寄怀凫香
戴延介（清代）

冷蟾移影上双扉。夜迷离。料得天涯游子、正思归。乡心和雁飞。

故园风雪尺书稀。梦依依。又是蜜梅花发、费相思。消寒九九时。
和钟道士若谷投赠韵
程公许（宋代）

流年衮衮滩头浪，萧骚白发三千丈。人生荣禄底须多，何嗟及矣负米养。

沧溟不禁尾闾泄，养素略窥道家说。庶几真一复保全，可以众言强分裂。

瀛洲醉挥碧霞杯，集云峰前偶此来。吏衙凫散铃索静，怪有飞佩锵琼瑰。

紫霄洞经曾熟读，归来烟霞绕冠服。嵯峨千仞狮子峰，寒栖旋营数间屋。

飙游为我晷刻停，汲泉引满如海鲸。要学旌阳累功行，不妨天诏迟飞升。

岷峨念归可轻发，枉办青鞋并布袜。禁闼侯藩信所遭，几曾仰空虚咄咄。

炉薰浪拟叩玄微，何如赵州东院西。了知此理只么是，亡羊何必惑多蹊。

自心有疑须自断，勿用周遮添著一重案。鍊师鍊师为我印證之，六合同风兮九州共贯。
河上寄韩固庵
许珌（清代）

十年复向帝京游，寥落金门索米秋。西掖名花供判事，北陵荒米对含愁。

客心远泊乌龙水，官火闲吟丹凤楼。诗赋似君真绝少，才人自古重秦州。
湖上晓晴
释居简（宋代）

彤霞煖照碧玻璃，一点蜚光欲堕迟。恰似峨眉山半麓，紫兜罗雾布岩时。
过半江叔惜阴书屋 其一
陈莱孝（清代）

仙客题诗处，秋来几度经。海茶红烂漫，山鸟翠娉婷。

市远烟萝净，人闲笔墨灵。客嘲吾不解，安稳卧元亭。
朱子昂司户登滕王阁
戴复古（宋代）

笑傲不禁秋兴长，登临谁复问滕王。
江湖周折地襟带，云霞粲烂天文章。
人如野鹤何飘逸，目送飞鸿去渺茫。
安得雪醅三百斗，发君豪气对吾狂。
十华观
伯颜（子中）（元代）

十载风尘忽白头，春来犹自强追游。香浮素碧云房静，日落青林石径幽。

海内何人扶社稷，天涯有客卧林丘。此心只似长江水，终古悠悠向北流。
由阴径而下至振衣渡又名却女津
王世贞（明代）

夷犹竟韶景，窈窕此山阿。越女兴犹剧，夕阴将奈何。

攀藤龂纤指，蹑草涴轻罗。石碍莲双朵，泥沾玉一窝。

翻然欲飞渡，终是怯凌波。
题赵子深山水画轴
刘崧（元代）

我观画图之青山，百叠巉岩那可攀。长松更出危石上，飞瀑政在双崖间。

草堂流水钩帘迥，野艇横江收钓閒。安得手招王子晋，共乘笙鹤望遥关。
胡笳十八拍十八首
王安石（宋代）

春风似旧花仍笑，人生岂得长年少。
我与儿兮各一方，憔悴看年两鬓霜。
如今岂无騕褭与骅骝，安得送我置汝傍。
胡尘暗天道路长，遂令再往之计堕眇芒。
胡笳本出自胡中，此曲哀怨何时终。
笳一会兮琴一拍，此心炯炯君应识。
集鸥渚
郑侠（宋代）

主人无机心，兕虎皆可入。
君看小渚中，岂特群鸥集。
红蔷薇（一作庄南杰诗）
佚名（唐代）

九天碎霞明泽国，造化工夫潜剪刻。浅碧眉长约细枝，

深红刺短钩春色。晴日当楼晓香歇，锦带盘空欲成结。

谢豹声催麦陇秋，春风吹落猩猩血。
题黄左田先生别圃
叶坤厚（清代）

忘忧早树北堂萱，比似温公独乐园。恐踏落花常避路，爱栽修竹恰当轩。

门前山色经春染，石上泉声带雨喧。一种幽情间领受，不知尘世有篱樊。
宅之约余中秋过小海楼不克往
董纪（明代）

万里长风扫积阴，碧天如洗籁沉沉。今宵何处无明月，比屋谁沉有赏心。

诗句惊人从和寡，酒杯到手莫辞深。南楼已负凭阑约，老子胡床兴不禁。
雪后观潩水
韩维（宋代）

微阳动泉脉，远水来涣涣。
斜日著底明，轻冰随处断。
清函竹阴碎，绿与波纹乱。
安得解扁舟，穷源事幽观。
句
惠津（宋代）

饥残夷叔丰姿瘦，泣尽娥英粉泪乾。
醉桃源（题小扇）
李演（宋代）

双鸳初放步云轻。香帘蒸未晴。杏镕镕暗泪结红冰。留春蝴蝶情。

寒薄薄，日阴阴。锦鸠花底鸣。春怀一似草无凭。东风吹又生。
水调歌头 其一
葛长庚（宋代）

昔在虚皇府，被谪下人间。笑骑白鹤，醉吹铁笛落星湾。

十二玉楼无梦，三十六天夜静，花雨洒琅玕。瑶台归未得，忍听洞中猿。

也休休，无情绪，炼金丹。从来天上，神仙宫府更严难。

翻忆三千神女，齐唱霓裳一曲，月里舞青鸾。此恨凭谁诉，云满武夷山。
与党世杰军判丁亭会饮
王元节（金朝）

望断西州万里家，又将新火试新茶。青油幕下成何事，两见常山山杏花。
洞庭十二偈 其五
释怀深（宋代）

禺中巳，樵夫来说人间事。六月江头兵未休，尽向众生心上起。
奔牛梅花开最晚因读墨本坡翁和杨公济梅花诗信笔四绝句 其二
张侃（宋代）

平生政坐花开早，不奈颠风一夜吹。缄锁芳英春意闹，转头青子已盈枝。
赠道友
陆游（宋代）

忆在长安烂漫游，大明宫阙与云浮。
今朝偶上慈恩塔，北望茫茫禾黍秋。
山中
宋无（元代）

半岭松声樵客分，一溪春草鹿成群。
采芝人人翠微去，丹宠石坛空白云。
重过露筋祠作
孔继鑅（清代）

二载灵祠百往过，苔墙袅袅旧垂萝。满川霜色风裳冷，万木秋声水殿多。

隔县烟波闻野哭，穷湖门巷自渔歌。劳人短鬓今逾白，兵气南天近若何。
如梦令 其四 弄花香满衣
夏言（明代）

花覆秋千影里。翠袖雕阑斜倚。纤手探花枝，弄落一天红雨。

香气。香气。熏透遍身罗绮。
依韵酬叶道卿中秋对月二首
范仲淹（宋代）

天遣今宵无寸云，故开秋碧挂冰轮。
诗人不悔衣沾露，为惜清光岂易亲。
颍州道中阅邸报读弇山中丞辟雍诗及留漕疏稿喜而有作 其一
孙星衍（清代）

一品衣看入上台，三雍诗就压蓬莱。身依龙尾螭头惯，笔挟河声岳色来。

宾客西都朝辈同，苍生前席帝颜开。衡门我正耽经术，莫骤商量荐祢才。
至澶州遇吴长文谒告归奉赠
沈遘（宋代）

万里风霜一病身，归来初喜渡河津。举头已近长安日，洗眼先逢玉署人。

平昔每嫌疏馆舍，今兹暂许接车尘。延英对后应多暇，东阁期谁共赏春。
同诸子行上畈山
戴表元（宋代）

白石秋更洁，清溪寒自鸣。
牛关争道路，鸟雀聚柴荆。
野果高低熟，山田早晚耕。
吾归任衰懒，儿辈托平生。
杏花
徐岳（清代）

萧然蓬户柳阴封，二月兰馨草阁中。读罢南华溪畔立，谁家墙外一枝红。
江上阻风贻同舟诸子
陈履（明代）

去国三春暮，还家万里程。不堪孤棹客，心折怒涛声。

树杪浮云暗，天边野烧明。同游能赋者，相对总含情。
乐间园为同年夏如山赋十二首 其五 惠脉清流
顾清（明代）

泉何为兮此流，湛清泠兮岩之陬。洗京洛兮缁尘，玩濠梁兮浮鯈。

渺真源兮何处，望龙山兮落日幽幽。
兰亭诗二首 其一
王彬之（魏晋）

丹崖竦立，葩藻映林。渌水扬波，载浮载沈。
寄别何石人
释今覞（明代）

十年离乱昔同忧，此日成僧忆旧游。每值好秋怜独坐，何人明月共登楼。

旧村到处空青草，故老只今谁白头。閒寺相期不相过，鄱阳余又棹孤舟。
和章德茂少卿拉馆学之士四人访王德修提干
杨万里（宋代）

西玉南金价则同，帝城相对落花风。
人如天上珠星聚，谈到尊中竹叶空。
白紵乌纱青宝玦，紫鸾黄鹄碧梧桐。
千龄此过还孤往，恨杀灯前欠老翁。
再次韵酬中孚时新卜筑优游洞中 其五
童冀（明代）

懒从唐举问流年，且服黄精学散仙。海上何人来看日，山中有客去朝天。

碧窗夜雨琪花落，金殿晨班玉笋联。最忆蓬莱潘阁老，白云无梦到松泉。
夜闻邻家治稻
陆游（宋代）

二顷春芜废不耕，半生名宦竟何成？归来每羡农家乐，月下风传打稻声。
乌夜啼
卢祖皋（宋代）

几曲微风按柳，生香暖日蒸花。鸳鸯睡足芳塘晚，新绿小窗纱。

尺素难将情绪，嫩罗还试年华。凭高无处寻残梦，春思入琵琶。
郊庙歌辞。祭汾阴乐章。雍和
贾曾（唐代）

蠲我饎餴，絜我膋芗。有豆孔硕，为羞既臧。

至诚无昧，精意惟芳。神其醉止，欣欣乐康。
送吴照邻都官还江南
梅尧臣（宋代）

霜前江水磨碧铜，岸背菱叶翘赤虫。
吴郎鬓丝生几缕，不羞月上扶桑东。
羞见清波照人影，去时黑发吹春风。
五年归来妇应喜，从此不问西飞鸿。
座上赠卢判官
白居易（唐代）

把酒承花花落频，花香酒味相和春。

莫言不是江南会，虚白亭中旧主人。
邢州叙述三首 其一
归有光（明代）

壮岁成濩落，末路藉先容。所恨贱姓名，蚤闻在诸公。

既奉大廷对，观政于司空。得友天下士，旦夕相过从。

道穷孔、孟奥，文推迁、固工。说诗慕匡鼎，草玄拟杨雄。

通达如贾谊，俊少踰终童。守高称汲直，曲学陋孙弘。

自以支离疏，攘臂于其中。一朝除书下，沦落故鄣东。

黾勉为禄养，折腰愧微躬。
寄姜仕可
黄庚（元代）

独学苦无友，年来愧广文。
怀贤歌伐木，忆别赋停云。
病后少出户，梦中多见君。
盍簪须有日，却与共论文。
满江红 其三 寿卢侯，旧为大将军
佚名（宋代）

绿鬓将军，是人道、天生韩霍。最奇处、虎头燕颔，龙韬豹略。

卧护懒通天子诏，长驱爱把匈奴缚。我皇家、许样大乾坤，身难著。

试问我，青原约。君合再，青油幕。这兵书一卷，怎生闲却。

万里城边须饮马，八公山上多鸣鹤。待归来、依旧执金吾，凌烟阁。
太平东岸尖峰似故山作
张岳（明代）

何处飞来玉笋峰，似曾排闼为吾容。隔江翠色迎孤棹，故国白吾知几重。

树老时鸣枫叶雨，山空远递夕阳钟。十年回首凋玄鬓，欲蹑征鸿恨莫从。
题蕺山题扇图
李元圭（元代）

笔花閒落素纨云，□映芳衢老眼昏。明日晓烟生曙色，应怜不识右军门。
成石屏诗后枕上再赋
舒岳祥（宋代）

十年欲作石屏题，覃思冥蒙意转迷。
枕上呻吟翻了此，短蓬秋雨宿浯溪。
壬寅春正四日晋郡小憩道中古庵信笔书此 其一
何士循（清代）

平野丽晴晖，春风扇和淑。冈峦界昼明，山树杂红绿。

遥闻村鼓喧，近视儿衣簇。新年幸无事，对之悦心目。

篮舆此暂停，庵小堪容足。移几置诗编，对佛脱官服。

拭面瀹山茶，小坐忘尘俗。
临江仙 其二 寄怀雪兰、蕊渊、林风、畹兰诸秭妹
李佩金（清代）

记得海棠花下立，珊珊瘦骨怜卿。智琼娇小太聪明。

弹丝犹未熟，刚解画眉痕。

满院凉烟春水暝，阴阴新绿如云。闲看归燕带斜曛。

珠帘慵不卷，风急乱春星。
一萼红·丹阑干
张炎（宋代）

丹阑干。问绿华何事，偷饵九还丹。浣锦溪边，餐霞竹里，翠袖不丹天寒。照芳树、晴光泛晓，护么凤、无处认冰颜。露洗春腴，风摇醉魄，听笛江南。树挂珊瑚冷月，叹玉奴妆褪，仙掾诗悭。谩觅花云，不同梨梦，推篷恍记孤山。步夜雪、前村问酒，几消凝、把做杏花看。得似古桃流水，不到人间。
春雪间早梅
韩愈（唐代）

梅将雪共春，彩艳不相因。逐吹能争密，排枝巧妒新。

谁令香满座，独使净无尘。芳意饶呈瑞，寒光助照人。

玲珑开已遍，点缀坐来频。那是俱疑似，须知两逼真。

荧煌初乱眼，浩荡忽迷神。未许琼华比，从将玉树亲。

先期迎献岁，更伴占兹晨。愿得长辉映，轻微敢自珍。
秋日听僧弹琴
吴仁璧（唐代）

金徽玉轸韵泠然，言下浮生指下泉。

恰称秋风西北起，一时吹入碧湘烟。
次韵芸叟文潜体之观音院题名
晁补之（宋代）

壁上栖鸦粉剥红，萍游无定得风同。
故人妙墨何人识，文豹依依雾雨中。
偈颂一百三十六首
释惟一（宋代）

心不是佛，智不是道。
抛却深村，又入荒草。
只如以一重，不知转交涉转料掉。
三三径
吴芾（宋代）

种成松竹与江梅，杖履相过日几回。
莫谓个中三友足，也须更许老夫来。
春贴子·皇后阁五首
真德秀（宋代）

宝胜千春字，琼樽九醖香。
六宫齐上寿，地久配天长。
春霁
刘兼（唐代）

春霁江山似画图，醉垂鞭袂出康衢。猖狂乱打貔貅鼓，

懒慢迟康鸳鹭书。老色渐来欺鬓发，闲情将欲傲簪裾。

苔钱遍地知多少，买得花枝不落无。
闻鸟声有感二首 其一
陆游（宋代）

小市提壶酤浊酒，东陂脱裤插青秧。归来静卧茅檐底，如觉闲中白日长。
减字木兰花
叶小鸾（明代）

睡花蝴蝶。枕上梦魂轻似叶。几许秋声。恼乱琴心病茂陵。

云横露霭。天外青山何处在。蕉雨潇潇。不管人愁只乱敲。
次韵行中龙图游后浦六首 其六
郭祥正（宋代）

冠带淮西第一州，扬鞭得从史君游。木鱼声断东台晓，水荇香传后浦秋。

双脊自磨铜雀瓦，密云时泛建溪瓯。才清思健知无敌，且与衰残作荫庥。
议修沔阳堤垸览童司成士畴河防志示官吏
顾璘（明代）

汉沔古沃壤，凋残慨今兹。禹书竟谁修，洚水仍尧时。

鳞鳞烟火竟，化为鱼鳖池。惰吏诿天运，素餐寂无施。

我行践淤泽，流亡痛仳㒧。兴言乘橇绩，永叹涕泪滋。

载考太史编，河防炯然垂。伟哉维扬守，长疏列安危。

屯膏罔终惠，徒劳叫天墀。感之起中夜，墨檄纷四驰。

版锸及冬举，贵不病农时。丁宁戒群吏，开岁期耘耔。

匪躬乃臣职，勿间灾祥疑。
思贤堂
许及之（宋代）

取善乃与为善，见贤合思齐贤。公平何若爱士，富者惟欲求田。
柳
张祖继（清代）

多情爱垂柳，妙手孰传神。临水自怜影，无风亦动人。

消磨燕地冷，袅娜楚宫身。更念鹑衣士，年年早报春。
元旦置酒江楼独酌竟日赋四言九章
姚燮（清代）

日皇东升，西山皆笏。孤峰不偻，万丈树骨。太清温温，孩提识春。

饱食无病，居然吉人。去腊东邻，贻酒最醇。三寸之斝，中有九垠。

衣冠拜趋，俗亦有礼。长孰非兄，幼孰非弟？兄而洵洵，弟而莘莘。

古风何泯，天泽何湮。我惭歉恩，匿不敢群。不群以身，而群以心。

无怀之衿，无弦之琴。

云来过窗，风来拂衣。俯得鸥语，仰逢雀飞。雀飞止林，鸥语在浔。

浔绿自阴，林翠未深。娱我独吟，眷我独酌。不将而迎，何摈而却？

不却不迎，何纠何萦？希以为形，夷以为声。无以为营，吾曷乎名？

抽刀杀人，忍哉同类。伊实未醒，胡能知醉？晨气廓清，甘以浊争。

伊实长醉，胡由望醒？淘沙得金，剖石得玉。虽能医贫，不能医俗。

子孙身腴，祖宗魂哭。密堂媚狐，荒邱哀猿。咄嗟斯人，吾难尽言。

吾弗尽言，吾罄吾樽。

今日何日，犬牛亦閒。犬不出巷，牛不入田。田气蒸蒸，巷有歌声。

歌声乍停，吾思好莺。莺来当桃，燕来当杏。而此空枝，已媚江影。

江影媚枝，亦媚我衣。我衣飔飔，心与漾之。

我亲无愁，开门看鸥。我子无求，下滩弄舟。我弟无忧，与邻嬉游。

我妹我妾，插花满头。不识贫贱，安知王侯？我不善饮，已罄一瓯。

一瓯之酒，薰然酿诗。同调无友，和者其谁？韵以箫孔，弦以瑟丝。

彼箫也瑟，庶知我思。

风动水颦，村静林笑。烟开远篁，忽有斜照。目所习移，今始知妙。

安得一竿，其间垂钓。钓龙可骑，钓鱼可餐。钓之不得，亦未为患。

否则携斧，而薪于山。

山容蕖蕖，我醉鱼鱼。各藉于虚，如相吸嘘。如嘘如吸，如暌如接。

如拱如揖，意不可执。执我长剑，挥彼清风。风籁应宫，被乎壤穹。

一斡机转，万里乐同。我厕其中，父母雍雍。室家蓬蓬，胡不融融。

皇圣顺天，兵为祥气。匿虱在裈，于肤何累？虽我下民，身非习置。

要念村墟，亦天子地。阳泽所临，曷尝吾弃？无弃斯完，无扰斯安。

圜昊拭镜，方舆止磬。我厕其间，有山芊芊。有川绵绵，胡不闲闲？
苍梧谣 其八 周生意有所惑，作此戏之
梁德绳（清代）

怜。诗骨伶俜耸瘦肩。情脉脉，独坐小窗前。
读书岩 其二
程遇孙（宋代）

穿云裂石下层巅，来作人间小洞天。双干翠浓几欲滴，两峰玉立巧当前。

环观邑屋乌讹尾，倚挹江涛雪满川。城市谁知有清赏，请看山色旧题镌。
斯远云閒睡醉天下之至乐也约各赋一首寄昌甫 其一
韩淲（宋代）

卧听青松吟，起看白云生。身心两无累，所至辄畅情。

岂特夸毗子，往往皆强营。淄渑虽异涂，匪利即徇名。

谁云衡茅下，可以知枯荣。纵复逼饥寒，儿仆自春耕。
言怀
仇远（元代）

辛苦移家向溧州，微官只为斗升谋。
寻思终是西湖好，且与山僧野老游。
对州牧卫文升使君问
智封（唐代）

日从濛汜出，照树全无影。
上元夜招沈宗师不至闻已赴郡会作二绝戏之 其二
吕本中（宋代）

白酒红灯称意春，知公未免踏黄尘。绳床好在休相忆，输与琅琊浃上人。
颂古四十四首
释法泰（宋代）

赵州三度吃茶，禾山打鼓难比。
休於句下寻求，识取口中滋味。
若识得，观音院里有弥勒。
绍岩上人宁亲
梅尧臣（宋代）

尔教禁足不出户，盛夏畏蹈蝼蚁踪。
赤日去省已亡律，曷若冠带共甘浓。
九日次程公明韵
仇远（元代）

风帘猎猎傍檐斜，问酒来投野老家。
佳节已逢重九日，东篱未老两三花。
科头坐石从吹帽，拭眼看山似隔纱。
七里冈前归路闇，月悬破镜忆秦嘉。
京城杂咏七首 其四
欧阳玄（元代）

龙笙凤管舞轻盈，步障游看花满城。行到琼林春更好，新来进士唱名声。
送李补阙之上都
刘长卿（唐代）

独归西掖去，难接后尘游。向日三千里，朝天十二楼。

路看新柳夕，家对旧山秋。惆怅离心远，沧江空自流。
春阴
韩淲（宋代）

春雨发山溜，花事回绿阴。东家举杯酒，为我成芳斟。

蝶绕莺流音，轻云晚沉沉。挥手惜素心，入林惊未深。
病中闻愚山病
顾景星（明代）

太史平安好，声名老帝畿。书来纪春孟，节换已秋衣。

汗简酬恩遇，渔竿冷故矶。思归应有病，不病亦应归。
四月朔日晓起吕之寿
丘葵（宋代）

清辰未巾栉，远远望山阿。
一夕已如此，长年其奈何。
高斋空寂寞，今日始清和。
可惜一樽酒，骊驹又欲歌。
次綦叔厚韵 其一
吕颐浩（唐代）

佐时勋业愧先贤，迹退丹丘已二年。买得石田东郭外，盖成茅二北山前。

长林远水相萦带，翠岫奇峰更接连。多谢朋游念衰飒，寄题佳句已成编。
三月十四夜观月思南湖
张镃（宋代）

期会纷言不到诗，拙哉前计只心知。纵当吏散庭空后，争似山行水泛时。

柳影半笼明处路，苇声轻窣暗边篱。波神擅此三更月，定讶今宵欠笛吹。
杂咏一百首·乐毅
刘克庄（宋代）

忿怼及韩驷，荒唐入郢鞭。
乐生端可拜，宁死不谋燕。
陈督干第一百二十五
文天祥（宋代）

挺身艰难际，虎穴连里闾。
高天高恓恻，同尽随丘墟。
冈山道中
施世骠（清代）

阴阴竹里隐啼乌，迢递冈山百里途。四顾昏林烟历乱，独怜疲马步踟蹰。

溪桥崩后旋深浅，野店烧残乍有无。遥望南村何处是，徘徊歧路问樵夫。
奉使登终南山
王湾（唐代）

常爱南山游，因而尽原隰。
数朝至林岭，百仞登嵬岌。
石壮马径穷，苔色步缘入。
物奇春状改，气远天香集。
虚洞策杖鸣，低云拂衣湿。
倚岩见庐舍，入户欣拜揖。
问性矜勤劳，示心教澄习。
玉英时共饭，芝草为余拾。
境绝人不行，潭深鸟空立。
一乘从此授，九转兼是给。
辞处若轻飞，憩来唯吐吸。
闲襟超已胜，回路倏而及。
烟色松上深，水流山下急。
渐平逢车骑，向晚睨城邑。
峰在野趣繁，尘飘宦情涩。
辛苦久为吏，劳生何妄执。
日暮怀此山，悠然赋斯什。
观徐园金橘有感
王洋（宋代）

金丸不逐肉，聚族居士园。此园岂不佳，百卉念已繁。

主人特爱重，列围限儿孙。岁晚甘液成，馈荐笾豆存。

楚楚小䍦栏，弥戴覆护恩。向来丛棘中，岂不茂本根。

零落草木傍，未得依兰荪。一朝被华藻，如奉贡篚尊。

辉辉黄金实，采摘勤加餐。乃知物贵贱，得失同一原。

收用贵瑚琏，弃置轻邱樊。临风一感叹，相向无复言。
朴翁约效诚斋分题得月色
释居简（宋代）

霜晴如此月明何，独恨空庭著不多。窗外楼头都有了，其馀四散尽从它。
宫词
宋白（宋代）

萧萧宫树正秋风，虎圈门开辇路通。
金屋阿娇心胆小，却嗔冯媛独当熊。
庆江检详太夫人
潜放（宋代）

记得迎承过葛川，穉金未肃嫩凉天。
当时若径趋金阙，安得庐陵有此缘。
江神子（亳社观梅呈范守、秦令）
晁补之（宋代）

去年初见早梅芳。一春忙。短红墙。马上不禁、花恼只颠狂。苏晋长斋犹好事，时唤我，举离觞。

今年春事更茫茫。浅宫妆。断人肠。一点多情、天赐骨中香。赖有飞凫贤令尹，同我过，小横塘。
雨中看垂丝海棠
王叔承（明代）

江花低拂座，窈窕雨中枝。
湿翠笼芳树，娇红袅碧丝。
骊山清袚处，越水浣纱时。
可奈风前态，迷春映酒卮。
早秋
胡宿（宋代）

金商才换暑，云叶早惊秋。大火宵中散，清光日下浮。

凉心遗翠宵，远梦绕沧洲。蕙圃残香薄，筠溪碧荫稠。

小窗聊寄傲，虚阁镇端忧。带眼浑移尽，还同沈隐侯。
绍兴十三年发皇后册宝十三首
佚名（隋代）

礼既行兮，厥位孔安。
母备正兮，容止可观。
奉东朝兮，常得其欢。
求淑女兮，岂乐多般
九岭
李良年（清代）

昨者暑气清，岚瘴喜初散。幕府有程期，鸣鏦戒宵半。

残月不到地，松梢耿河汉。冥冥列炬移，灼灼萤火乱。

空山悟无始，静里阅昏旦。九岭争一隅，径窄中每断。

我行尚层冈，仆夫复深涧。浮生付飘忽，肩腋楚人惯。

不坠良偶然，履危岂无叹。转苦东日迟，坐待火云烂。

稍稍荆扉开，人语出沙畔。前路方迢遥，平明且须饭。
天街饮马行
邝露（明代）

汉家双阙卿云边，葳蕤玉钥青璅连。雨露九霄长献瑞，衣冠万国更朝天。

龙盘玉柱空中见，螭纽金丝云外悬。别有金井朱城下，七珍作收琉璃厦。

皇恩湛秽涌神瀵，王侯将相来饮马。紫微东畔玉衡加，绛帻南楼唱蚤霞。

历落星轺趋禁篽，招摇云盖动仙家。俱听高阁鲸音怒，催逐长干象尾斜。

天槽元宰黄龙骑，御史中丞白鼻騧。此时金吾搢霜刃，辘鲈催转雷声震。

已看丞相入千门，祇候参军休八骏。暂过银床绿耳嘶，旋倾朱干乘黄润。

玉陛晓鞭雷作声，金根迢递返蓬瀛。昭容缓退双鸾度，侍从班辞万骑鸣。

柏台画省甫交揖，笑任如龙沧海吸。青骢白马骄不前，□□拉𨰜争相及。

皓腕轻笼煖玉鞍，葱佩时联翡翠袭。各行买酒长安市，亦散寻花雒阳邑。

拂拂疏槐辇路旋，依依垂柳玉河烟。逐客酂侯权勒辔，欢儿京兆乍停鞭。

同看珂勒骓如豹，共指犀渠人似仙。五陵冠盖本豪雄，青虬紫燕出离宫。

一过金门委双佩，皆攀玉甃饫飞熊。绣镫铮铮齐乳虎，连钱唼唼乱秋鸿。

倍长精神上驰道，飞邀歌舞弄春风。七香车盖朝还暮，百宝丝缰西复东。

意气英雄几历年，雕舆翠盖灼轩然。侧见车中旋皓首，渐看轭下改奇权。

已袭朱轮骕骦鞟，或更赤族的卢鞯。故相鸱夷东海水，贰师神骏渥洼泉。

再来饮马复豪奢，台上黄金底用誇。笑牵太厩龙媒种，射夺将军狮子花。

也响井栏争日月，谁知井上旧烟霞。买骨讵留燕郭隗，飞龙不合晋张华。

可怜当日天马来，追风蹑电响人开。素练如惊到潮汐，芙蓉饮恨闭泉台。

九方买尽骊黄去，千里空闻汗血回。粉面霜蹄同下泪，桑田沧海不胜哀。

玉泽萧萧遁十州，州前苜蓿几经秋。长羊伏枥供饥渴，白骨吞声那得休。